দাউদকান্দি (কুমিল্লা) সংবাদদাতা : দক্ষিণ কোরিয়ার ডেজন শহরের ওচান বিশ্ববিদ্যালয়ে অধ্যয়নরত বিবিএ ৩য় বর্ষের ছাত্র মোঃ আব্দুর রহমান (২৪) গত ১২ সেপ্টেম্বর বৃহস্পতিবার রাত সাড়ে এগারটায় এক মর্মান্তিক সড়ক দুর্ঘটনায় মারা গেছে। বাংলাদেশ সময় রাত আড়াইটায় দুর্ঘটনার খবর পান তার বাবা মোঃ আবু হানিফ দেওয়ান। তাদের বাড়ী কুমিল্লা জেলার দাউদকান্দি উপজেলার গৌরীপুর দক্ষিণ বাজারে। শুক্রবার সকালে হানিফ দেওয়ানের বাসভবনে গিয়ে দেখা যায় এক হৃদয় বিদারক দৃশ্য। পরিবারে বাবা মা ভাই বোন সবায় হতবিহ্বল শোকের যন্ত্রণায় ছটফট আর কান্নাকাটি করছে। আত্মীয়-স্বজনরা তাদের শান্তনার ভাষা হারিয়ে ফেলেছে আব্দুর রহমানের সহপাঠিরা তার বাসায় ভির জমাচ্ছে। হানিফ দেওয়ান জানান, কষ্টের উপার্জিত টাকায় ছেলেকে উন্নত পড়াশোনার জন্য ২০১৬ সালের ২৮ ফেব্রুয়ারী দক্ষিণ কোরিয়ার ডেজন শহরের ওচান বিশ্ববিদ্যালয়ে ভর্তি করান। সর্বশেষ আব্দুর রহমান বিবিএ ৩য় বর্ষের ছাত্র ছিলেন। বাবার আর্থিক খরচ কমাতে ওখানকার একটি রেস্টুরেন্টে পার্টটাইম চাকরি নেয় আব্দুর রহমান। রাতে মোটরসাইকেল যোগে এক সহযোগীকে নিয়ে বাসায় ফেরার পথে মর্মান্তিক সড়ক দুর্ঘটনায় পতিত হলে স্থানীয় চিকিৎসা কেন্দ্রে নেয়ার ৩০ মিনিট পর তার মৃত্যু হয়। অপর সহকর্মীর পা ভেঙ্গে যাওয়ায় সে চিকিৎসাধীন রয়েছে।